आधुनिकता पुरानी मान्यताओं एवं मूल्यों को तोड़कर अपनी एक अलग पहचान बनाने का प्रयास है। अर्थात् सामाजिक संरचना और मूल्यों से परिवर्तन के साथ एक सर्वथा नई विचारधारा का जन्म। ‘आधुनिकता’ शब्द की उत्पत्ति लैटिन भाषा के ‘मॉडर्न’ शब्द से हुई है जिसका अर्थ है अभी-अभी घटी हुई घटना। आधुनिकता के केंद्र में मनुष्य है। और मनुष्य के आधुनिक होने का अर्थ ही यही है पुरानी मान्यताओं को नकारना। एडवांस होना। एकल परिवार में विश्वास रखना। धार्मिकता के झंझटों से मुक्त होना। अर्थात् गैर पाश्चात्य जगत पर पाश्चात्यीकरण का प्रभाव। इसकी प्रमुख विशेषताओं में स्वकेंद्रित बुद्धिवाद, ईश्वरीय सत्ता के प्रति अविश्वास, नगरीकरण, वैज्ञानिकता, सुखवाद, धर्मनिरपेक्षता, तर्कशीलता, भौतिकवाद आते हैं। संक्षेप में आधुनिकता मनुष्य को ऐसी स्वतंत्रता देता है जो न किसी पर निर्भर हो और न ही उत्तरदायी। जहाँ तक सवाल उत्तर आधुनिकता का है, तो यह आधुनिकता के बाद की सीढ़ी है। इसकी कोई एक निश्चित परिभाषा नहीं दी जा सकती। उत्तर आधुनिकता को रेखांकित करते हुए सुधीश पचौरी अपनी पुस्तक ‘उत्तरआधुनिकता: कुछ विचार’ में लिखते हैं – “आधुनिकता एक ऐतिहासिक मूल्यबोध और वातावरण के रूप में विज्ञान, योजना, सेक्युलरिज्म और प्रगति केंद्र जैसे विशेषणों को अर्थ देती रहती है, उत्तर आधुनिकता इनके सीमांतों का नाम है। इसलिए विज्ञान के मुकाबले अनुभव की वापसी, योजना की जगह बाजार की वापसी, सेक्युलरिज्म की जगह साम्प्रदायिक, जातिवादी, या स्त्रीवादी उपकेंद्रों की वापसी और मनुष्य-केंद्रित प्रगति की जगह प्रकृति केंद्रित विकास के बीच लगातर बहस जारी है।”[1] उत्तर आधुनिकता विचारों की समग्रता के स्थान पर विखंडन को महत्व देती है। वह समाज के उन प्रबुद्ध शोषकों की विचारधारा का विरोध करती है जो अपने ही समाज के निम्न वर्गों का शोषण कर रहे हैं। यही कारण है कि उत्तर आधुनिक साहित्य में दलितों, स्त्रियों, अल्पसंख्यकों एवं आम आदमी की बातें अधिक हुई हैं।